En mand er blevet dræbt efter at han torsdag aften blev påkørt i en trafikulykke på Hanstholmvej i Thy.

En 31-årig mand fra Nørresundby er torsdag aften omkommet efter en færdselsulykke på Hanstholmvej nord for Nors i Thy. Manden kom, sammen med tre andre, kørende ad Hanstholmvej, da de påkørte et stykke råvildt på vejen. Efterfølgende vendte de bilen for at vende tilbage og fjerne vildet fra vejen. Da den 31-årige sammen med en af de andre passagerer i bilen var i færd med dette, blev han påkørt af en anden bil. Manden omkom på stedet, men inden da, nåede man at tilkalde en lægehelikopter til ulykken. Mandens liv stod dog ikke til at redde. Hanstholmvej har aftenen igennem været afspærret og trafikanter er blevet omdirigeret. Klokken 22.00 er vejen stadig spærret, da politiets bilinspektør arbejder på stedet for at klarlægge omstændighederne omkring ulykken, men vagtchef ved Midt- og Vestjyllands Politi Henrik Nielsen forventer at vejen åbnes igen inden 22.30. Mandens pårørende er underrettet.